
E L Ő T E R J E S Z T É S

Sülysáp Város Önkormányzata Képviselő-testületének
2014. június 19-én tartandó munkaterv szerinti ülésére

8. napirendhez

Tárgy: Zöldhulladék begyűjtés elindítása
Tisztelt Képviselő-testület!
Mint ismeretes, 2011-2012. évben a Hírös hulladékgazdálkodási Kft. végezte településünkön – és még ötven településen – a zöldhulladék begyűjtést. Majd 2013-ban megszüntette azt, mivel a Társaság jelentős veszteségeket szenvedett el a nagy távolságok, a megemelkedett üzemanyagköltségek és a zöldhulladékból előállítható komposzt iránt mutatkozó csekély kereslet miatt.

A szolgáltatás megszűnését követően több település megpróbálta valamilyen formában betölteni azt az űrt, ami a Hírös Kft. szolgáltatásnak megszűnésével keletkezett:

Jellemzően térítés ellenében elszállítják a keletkező zöldhulladékot és azt a települési, vagy valamely környéki szennyvíztisztító komposztálójában a szennyvíziszappal keverve komposztálják. A térítési díj általában 200-300 Ft zsákonként és évente néhány (3-5) zsákot ingyen biztosítanak a lakosság részére.

Vannak települések (köztük Sülysáp), akik eddig nem reagáltak erre a másfél éve kialakult helyzetre. Úgy gondolom azonban, hogy itt az ideje, hogy tegyünk valamit ezen a területen, mivel városunkban a pénteken megengedett kerti avar égetési napokon (főleg a kora tavaszi, késő őszi időszakban) elviselhetetlen mértékű füst keletkezik, mivel nem a kiszáradt avart, hanem a zöld lombot, füvet égetik, ami csak füstöl.

A TÁVÜSZ Kft. vezetőjével végiggondoltuk a zöldhulladék begyűjtés lehetőségét, annak menetét és a szolgáltatás beindítására látunk lehetőséget a következők szerint:

· Minden év március közepe és november vége között kéthetente történő begyűjtés

· A begyűjtést a TÁVÜSZ Kft. végezné

· A begyűjtés a TÁVÜSZ Kft. által megrendelt és emblémázott, a Polgármesteri Hivatalban és TÁVÜSZ Kft.-nél megvásárolható (a beszerzési pontok köre bővíthető) zsákokban történne

· A zsákba nem helyezhető zöldhulladék (gallyak) begyűjtése egyedi megállapodás alapján lehetséges lenne)

· A begyűjtött zöldhulladék sorsa kétféle lehet: 

1. komposztot állítunk elő belőle, amit felhasználunk a virágszigeteken, parkokban

2. a későbbiek során a nagykátai komposztálóba beszállítjuk, ahol ingyenesen átveszik 

· A mellékelt számítás alapján a cca. 120 liter űrtartalmú zsákok 250 Ft-ért lennének elérhetők.

· 10 ezer zsák eladásával számoltunk

· Egy gépkocsivezető havi munkaidejének egy ötödének (havi 4 munkanap) igénybevételével kalkuláltunk

· A zsákok begyűjtése során a zsákok mozgatására (és az összegyűjtött zsákok kiürítésére) közmunkások igénybevételével számoltunk 

· A zsákok forgalmazásával, a rendszer működésével kapcsolatban felmerülő adminisztrációs költséget is figyelembe vettünk

· A begyűjtéssel kapcsolatos üzemanyag és gépjármű javítási költségek is szerepelnek a kalkulációban

· A szolgáltatás beindításához egy gépjármű (pl. traktor) és egy ágaprító szükséges, ezeket indokolt volna újonnan beszerezni, melynek a beruházási költsége cca. 6.300.000 Ft. A számolásnál, ezek 10 éves amortizációjával kalkuláltunk.

Amennyiben a közreadott számítás adatai helytállóak, úgy 244 Ft-ban lehetne megállapítani a zsákok árát. 

A szolgáltatás beindításával egy jelentős lakossági igényre tudnánk megnyugtató választ adni és egyben sokat tennénk környezetünk védelmében is, hiszen a begyűjtött zöldhulladék nem füstölögne péntekenként az udvarokban.

Kérem a tisztelt Képviselő-testületet, hogy a javaslatot megfontolni és támogatni szíveskedjen!

…/2014. (VI. 19.) ÖKT határozati javaslat

Sülysáp Város Önkormányzatának Képviselő-testülete
1./ úgy dönt, hogy a településen keletkező zöldhulladék rendszeres gyűjtését a TÁVÜSZ Kft. közreműködésével megszervezi,

2./ felkéri és felhatalmazza a polgármestert, a jegyzőt és a TÁVÜSZ Kft. vezetőjét, hogy a szükséges intézkedéseket tegye meg.

Határidő: azonnal
Felelős: polgármester, jegyző, TÁVÜSZ Kft. ügyvezetője
Sülysáp, 2014. június 12.

Horinka László s.k.

